**Ministerul Fondurilor Europene**

**Programul Operaţional Infrastructură Mare 2014-2020**

**Axa Prioritară 6: Promovarea energiei curate şi eficienţei energetice în vederea susţinerii unei economii cu emisii scăzute de carbon**

***Obiectivul specific 6.2: Reducerea consumului de energie la nivelul consumatorilor industriali***

**GHIDUL SOLICITANTULUI**

CONDIȚII SPECIFICE DE ACCESARE A FONDURILOR

**MONITORIZAREA CONSUMULUI DE ENERGIE LA CONSUMATORII INDUSTRIALI**

Cod apel: POIM/358/6/2/Apel de proiecte pentru monitorizarea consumului de energie la nivelul consumatorilor industriali

**2018**

*CUPRINS*

[Capitolul 1. informaţii despre apelul de proiecte 3](#_Toc458415222)

[1.1. Axa prioritară, proritatea de investiţii aferentă şi obiectivul specific 3](#_Toc458415223)

[1.2. Tipul apelului de proiecte şi perioada de depunere a propunerilor de proiecte 4](#_Toc458415224)

[1.3. Acţiunile sprijinite şi activităţi 4](#_Toc458415225)

[1.3.1. Acţiunile finanţabile conform POIM 4](#_Toc458415226)

[1.3.2. Activităţile finanţabile în cadrul Obiectivului specific 6.2. 4](#_Toc458415227)

[1.4. Tipuri de solicitanţi 5](#_Toc458415228)

[1.5. Grup ţintă 5](#_Toc458415229)

[1.6. Indicatori 5](#_Toc458415230)

[1.7. Alocarea stabilită pentru apelul de proiecte 7](#_Toc458415231)

[1.8. Valoarea minimă şi maximă a proiectului, rata de cofinanţare 7](#_Toc458415232)

[1.9. Ajutor de minimis 8](#_Toc458415233)

[Capitolul 2. Reguli pentru acordarea finanţării 10](#_Toc458415234)

[2.1. Eligibilitatea solicitantului 10](#_Toc458415235)

[2.2. Eligibilitatea proiectului 14](#_Toc458415236)

[2.3.Eligibilitatea cheltuielilor 17](#_Toc458415237)

[Capitolul 3. completarea Cererii de Finanţare 22](#_Toc458415238)

[3.1. Completarea fişei de proiect 22](#_Toc458415239)

[3.2. Înregistrarea solicitantului în sistem 23](#_Toc458415240)

[3.3. Modalitatea de completare a Cererii de finanţare 23](#_Toc458415241)

[3.3.1 Obiectivele şi rezultatele proiectului 24](#_Toc458415242)

[3.3.2. Context şi justificare 24](#_Toc458415243)

[3.3.3 Sustenabilitate 25](#_Toc458415244)

[3.3.4 Relevanţă 25](#_Toc458415245)

[3.3.5 Riscuri 25](#_Toc458415246)

[3.3.6 Complementaritate 25](#_Toc458415247)

[3.3.7 Aplicarea principiilor orizontale 25](#_Toc458415248)

[3.3.8 Specializare inteligentă 26](#_Toc458415249)

[3.3.9. Descrierea investiţiei 27](#_Toc458415250)

[3.3.10 Studiu de fezabilitate simplificat 27](#_Toc458415251)

[3.3.11 Analiza financiară 27](#_Toc458415252)

[3.3.13. Managementul de proiect 27](#_Toc458415253)

[3.3.14. Elaborarea bugetului şi categoriile de cheltuieli 28](#_Toc458415254)

[**3.3.10 Evaluarea Impactului asupra Mediului (EIM)** 28](#_Toc458415255)

[Capitolul 4. procesul de evaluare şi selecţie 30](#_Toc458415256)

[**4.1 Descriere generală** 30](#_Toc458415257)

[4.1.1 Verificarea administrativă şi a eligibilităţii cererilor de finanţare 30](#_Toc458415258)

[4.1.2 Evaluarea cererilor de finanţare 31](#_Toc458415259)

[**4.2 Depunerea și soluționarea contestațiilor** 32](#_Toc458415260)

[Capitolul 5. contractarea proiectelor 33](#_Toc458415261)

[Anexe 35](#_Toc458415262)

[Anexa 1a. Cererea de finanțare 35](#_Toc458415263)

[Anexa 1b. Formatul Fișei de Proiect 35](#_Toc458415264)

[Anexa 2. Fișă de control la depunerea Cererii de finanțare (pentru solicitant) și Fișă de control la contractare 35](#_Toc458415265)

[Anexa 3. Grila de verificare administrativă și evaluare a cererilor de finanțare 35](#_Toc458415266)

[Anexa 4. Modele de declarații și formulare anexe la cererea de finanțare (de eligibilitate, angajament, conflict de interese, declarație privind eligibilitatea TVA aferente cheltuielilor, declaraţia privind conformitatea cu regulile ajutorul de minimis, declaraţie privind tipul întreprinderii) 35](#_Toc458415267)

[Anexa 5. Categorii de cheltuieli indicative pentru proiectele finanțate în cadrul OS 6.2 35](#_Toc458415268)

[Anexa 6. Model orientativ al contractului de finanțare 35](#_Toc458415269)

[Anexa 7. Indicatori de mediu 35](#_Toc458415270)

[Anexa 8. Model studiu de fezabilitate simplificat 35](#_Toc458415271)

[Anexa 9. Sectoare eligibile-coduri CAEN 35](#_Toc458415272)

**Capitolul 1. informaţii despre apelul de proiecte**

Prezentul ghid a fost elaborat de Autoritatea de Management pentru Programul Operaţional Infrastructură Mare (POIM) pentru solicitanţii care doresc să obţină finanţare nerambursabilă pentru proiecte de investiţii, în cadrul Axei Prioritare 6 Promovarea energiei curate şi eficienţei energetice în vederea susținerii unei economii cu emisii scăzute de carbon, *Obiectivului Specific 6.2- Reducerea consumului de energie la nivelul consumatorilor industriali.*

În situaţia în care pe parcursul sesiunii de proiecte intervin modificări de natură a afecta regulile şi condiţiile de finanţare stabilite prin prezentul Ghid, inclusiv prelungirea termenului de depunere, AM POIM va aduce completări sau modificări ale conţinutului acestuia, prin publicarea unei versiuni revizuite.

### 1.1. [Axa](#_Toc276380153) prioritară, proritatea de investiţii aferentă şi obiectivul specific

**Axa Prioritară 6 *Promovarea energiei curate şi eficienţei energetice în vederea susţinerii unei economii cu emisii scăzute de carbon* vizează** Obiectivul Tematic 4 „*Sprijinirea tranziţiei către o economie cu emisii scăzute de dioxid de carbon în toate sectoarele*”, urmărind promovarea investiţiilor în sectorul de energie curată şi eficienţă energetică în vederea asigurării contribuţiei la obiectivele Strategiei Europa 2020 (20/20/20) privind consumul final de energie provenită din resurse regenerabile şi creşterea eficienţei energetice, respectiv: producţia de energie regenerabilă, prin Obiectivul Specific 6.1., consumul de energie în industrie, prin OS 6.2., consumul de energie în gospodării, prin OS 6.3., şi energia prin cogenerare de înaltă eficienţă, prin Obiectivul Specific 6.4.

***Prioritatea de investiţii 4b. Promovarea eficienţei energetice şi a utilizării energiei din surse regenerabile în întreprinderi***

***Obiectivul specific 6.2. Reducerea consumului de energie la nivelul consumatorilor industriali***promovează acţiuni orientate spre implementarea de sisteme de monitorizare a consumurilor de energie la consumatorii industriali.

**Rezultatul*****urmărit prin promovarea proiectelor în cadrul acestui obiectiv specific este:***

* Capacitate întărită a producătorilor industriali de a identifica şi implementa măsuri de eficienţă energetică prin introducerea de sisteme de monitorizare, în vederea reducerii consumului de energie şi evitarea emisiilor de gaze cu efect de seră la nivelul societăţilor sprijinite.

***Alte rezultate secundare la nivelul consumatorilor industriali care vor implementa aceste măsuri sunt:***

* Contorizare avansată în interiorul proceselor tehnologice, pe toate fluxurile de energie (electrică, termică, apă, aer comprimat, etc.) în vederea identificării pierderilor de energie şi a potenţialului de reducere a consumului de energie pentru maximizarea eficienţei energetice şi de localizare a punctelor de aplicare a măsurilor de creştere a eficienţei energetice ce pot fi aplicate in perioada de sustenabilitate.
* Promovarea unui instrument de măsură on-line a efectelor pozitive ale aplicării măsurilor de eficienţă energetică şi un efect de încurajare a multiplicării acestor aplicaţii la nivelul industriei.

### 1.2. Tipul apelului de proiecte şi perioada de depunere a propunerilor de proiecte

Apelul de proiecte lansat prin prezentul ghid este **apel de proiecte necompetitiv cu depunere continuă**, cu termen limită de depunere, stabilit în corelare cu cadrul de performanţă al POIM.

**Data deschidere apel de proiecte: 05.03.2018**

**Data şi ora începere depunere de proiecte: 12.03.2018**

**Data şi ora închidere depunere de proiecte: 31.12.2018**

**Atenție!**

În cadrul aceluiași apel un solicitant poate depune mai multe cereri de finanțare (pentru proiecte diferite), cu condiția respectării condițiilor privind ajutorul de stat (vezi Cap. 1.9 Ajutor de minimis) și celelalte condiții de eligibilitate.

AM POIM poate prelungi termenul de depunere în funcție de solicitările primite, de rata de contractare a proiectelor, deciziile de realocare a unor fonduri sau alte considerente.

Cererile de finanțare se vor depune prin aplicația electronică MySMIS 2014, cu toate anexele solicitate prin prezentul ghid.

### 1.3. Acţiunile sprijinite şi activităţi

### 1.3.1. Acţiunile finanţabile conform POIM

În cadrul acestui obiectiv specific vor fi finanţate proiecte care au ca obiectiv implementarea acţiunii de mai jos:

|  |
| --- |
| *Implementarea unui număr de sisteme de monitorizare a consumurilor de energie la consumatorii industriali* |

### 1.3.2. Activităţile finanţabile în cadrul Obiectivului specific 6.2.

Următoarele activităţiprevăzute în proiect pot fi eligibile:

1. **Achiziţionarea şi implementarea sistemului de monitorizare a consumului de energie la nivelul platformei industriale, respectiv:**

* Instalaţii/echipamente necesare realizarii de sisteme de monitorizare a consumului de energie la întreprinderi (societăţi) din industrie cu consumuri de peste 1.000 tep/an, în scopul de reducere imediată și pe termen scurt (1 – 5 ani) a pierderilor de energie, localizarea punctelor de aplicare şi cuantificarea potenţialului de reducere a consumului de energie si pentru maximizarea eficienţei măsurilor de creştere a eficienţei energetice ce pot fi aplicate ulterior de catre solicitant, inclusiv:
* Sisteme de monitorizare (hardware şi software): senzori pentru instrumente de măsură şi/sau instrumente de măsură şi dispozitive de control pentru date de proces industrial;
* RTU (Remote Terminal Units) – Unitate de prelevare date din proces industrial sau din câmp, sistem de comunicare date, staţie;
* Sistem de comunicare date;
* Staţie master (staţia la care ajung toate comunicaţiile şi care este legată de toate echipamentele şi subsistemele);
* Sistem computerizat de prelucrare a datelor, recomandare a unor soluţii sau acţiuni şi/sau optimizarea acestor acţiuni.
* Alte echipamente, numai dacă sunt necesare implementării proiectului (ex. autolaboratoare de măsurări energetice, analizoare de gaze, etc).

*Pot fi avute în vedere inclusiv sisteme de monitorizare care reprezintă extinderea de sisteme de monitorizare existente.*

1. **Pregatirea proiectului** (elaborarea studiilor, obţinerea avizelor, autorizaţiilor etc);
2. **Managementul proiectului, auditul proiectului;**
3. **Informare şi publicitate.**

|  |
| --- |
| Atenţie !   * Proiectul poate avea în vedere toate fluxurile de energie existente în cadrul întreprinderii solicitante, pentru care se va implementa sistemul de monitorizare (energie electrică, energie termică, energie mecanică). * În scopul asigurării unei identităţi vizuale armonioase şi pentru respectarea unitară a regulilor privind vizibilitatea, Beneficiarii vor trebui să aplice cel puţin măsurile minime obligatorii din cadrul Manualului de Identitate Vizuală pentru Instrumente Structurale 2014-2020 (care poate fi accesat la adresa [www.fonduri-ue.ro/transparenta/comunicare](https://www.fonduri-ue.ro/exchweb/bin/redir.asp?URL=http://www.fonduri-ue.ro/transparenta/comunicare)). Activităţile de comunicare vor fi adaptate din punct de vedere al valorii, frecvenţei şi complexităţii, în funcţie de specificitatea proiectului gestionat de beneficiar. |

### 1.4. Tipuri de solicitanţi

Solicitanţii eligibili în cadrul OS 6.2 sunt:

|  |
| --- |
| **Societăţile cu personalizate juridică (denumite în continuare societăți) din industrie** cu consumuri de peste 1.000 tep/an (definite drept mari consumatori de energie, conform ANRE) care trebuie să implementeze sisteme de monitorizare în vederea identificării rapide a soluţiilor non-cost de reducere a consumurilor şi care trebuie să deţină un instrument puternic de urmărire şi cuantificare a efectelor pozitive ale aplicării măsurilor de creştere a eficienţei energetice. |

### 1.5. Grup ţintă

Nu se aplică.

### 1.6. Indicatori

PentruObiectivul specific *6.2. Reducerea consumului de energie la nivelul consumatorilor industriali* au fost prevăzuţi următorii indicatori de program şi proiect:

| **ID** | **Indicatori obligatorii la nivel de proiect** | **Unitate de măsură** |
| --- | --- | --- |
| CO01 | Număr de societăţi sprijinite | Întreprinderi |
|  | *Indicatori suplimentari* |  |
|  | Sisteme de monitorizare a consumului de energie implementate\* | Nr. |

*\*Numărul de sisteme va fi preluat din secțiunea privind descrierea activităților, unde fiecare solicitant va detalia sistemele de monitorizare și echipamentele adiționale propuse.Se recomandă stabilirea unui număr redus de indicatori fizici de monitorizare.*

Toate proiectele vor demonstra contribuţia la indicatorul de rezultat:

|  |  |  |
| --- | --- | --- |
| 2S55 | Intensitatea energeticăîn industrie | kgep/1000 euro |
| *În descrierea proiectului, fiecare solicitant va estima contribuția cantitativă la indicatorul de rezultat, prin estimarea intensității energetice la nivelul societății, la începutul proiectului și ulterior implementării măsurilor de reducere a consumului de energie, stabilite exclusiv prin instrumentele furnizate de proiect.* | | |

*Pentru economia de energie estimată a fi obţinută în cadrul procesului industrial, prin aplicarea măsurilor de îmbunătățire a eficienţei energetice stabilite pe baza informatiilor obținute din sistemul de monitorizare propus prin proiectul pentru care se solicită finanţare se va acorda un punctaj in cadrul grilei de evaluare tehnico-economice. Economia de energie asumata va trebui realizata în termen de maximum 3/ 5 ani de la finalizarea proiectului*

**Definiţiile indicatorilor şi indicaţii privind cuantificarea acestora**

CO01= Numărul întreprinderilor sprijinite pentru instalarea de sisteme de monitorizare a consumurilor de energie.

Întreprindere: Organizaţie care produce bunuri sau servicii pentru satisfacerea nevoilor pieţei, în vederea obţinerii de profit.

Indicatorul 2S55 = Intensitatea energetică în industrie (IEE), reprezentând consumul final de energie necesar pentru obţinerea a 1000 euro PIB (cantitatea de energie necesară pentru producerea unei unităţi de PIB). Indicatorul măsoară eficienţa energetică per ansamblu a industriei.

Intensitatea energetică exprimă consumul intern brut de energie în relaţie cu economia naţională.

Consumul intern brut de energie este calculat ca sumă a consumului intern brut a pentru următoarele tipuri de energie: cărbune, energie electrică, petrol, gaze naturale, surse regenerabile de energie, alti combustibili. Raportul intensității energetice se determină prin împărțirea consumului intern brut la PIB. Din moment ce consumul intern brut se măsoară în kgep (kg echivalent petrol) și PIB-ul în 1.000 de euro, acest raport este măsurat în kgep/1.000 euro.

IEE=Sum CBIE (pentru fiecare purtǎtor de energie)/PIB (în preţuri constante)

Contribuția la indicatorul de rezultat 2S55 Intensitatea energetică în industrie (IEE) a solicitantului (întreprindere/societate) va fi demonstrată prin evaluarea consumului final de energie la sfârșitul perioadei de maximum *3 ani (în cazul în care Solicitantul este IMM) sau maximum 5 ani (în cazul întreprinderilor mari) de la implementarea proiectului, raportată la valoarea producției,* similar metodologiei aprobate de ANRE prin Decizia nr. 860/13.06.2017. Astfel, în cadrul secțiunii Obiective proiect din Cererea de finanțare, se vor menționa:

* valoarea consumului de energie în anul **de referință**, conform informațiilor din Declarația de consum total de energie, depusă la ANRE și anexată la documentația de finanțare;
* **valoarea țintă a** consumului de energie, asumata a fi obținută prin implementarea măsurilor non-cost aferente sistemului de monitorizare la sfârșitul perioadei de maximum 3-5 ani menționată mai sus;

valoarea producției(lei și euro, cu precizarea cursului de schimb) în anul **de referință**, conform informațiilor din Declarația de consum total de energie depusă la ANRE și anexată la documentația de finanțare.

**Atenţie!**

Indicatorii de mediu (Anexa 7) vor fi monitorizaţi în vederea raportării anuale a acestora. Se vor monitoriza acei indicatori care sunt relevanți în funcție de avizul / acordul de mediu. În cazul în care autoritatea competentă de mediu nu solicită nicio măsură de monitorizare, solicitantul va raporta în implementare emisiile de poluanți (echivalent CO2).

Emisiile de CO2 se vor calcula prin utilizarea factorului de emisii din Anexa VI a Regulamentului (UE) nr. 601/2012 privind monitorizarea și raportarea emisiilor de gaze cu efect de seră în conformitate cu Directiva 2003/87/CE a Parlamentului European și a Consiliului (în functie de combustibilul utilizat), care se înmulțește cu energia economisită propusă a se obține anual prin proiect, până la finalul perioadei de sustenabilitate a proiectului (măsurată în MWh). Pentru energie electrică economistă, factorul de emisii utilizat este 0,33 tone CO2/MWh.

### 1.7. Alocarea stabilită pentru apelul de proiecte

Bugetul alocat apelului de proiecte este împărțit după cum urmează:

| **Acțiune** | **Alocare netă POIM (euro)\*** | **Buget limită apel (euro)\*\*** | **Buget limită contractare (euro)\*\*\*** |
| --- | --- | --- | --- |
| ***Total*** | 7.884.197 | 11.826.296 | 9.461.036 |

*Aceste alocări bugetare sunt indicative, AM POIM putând decide limitarea sau extinderea acestor sume în funcţie de evoluţia globală la nivelul axei prioritare.*

\**Alocare indicativă fără rezervă de performanţă*

\*\**Bugetul limită al apelului prezintă nivelul maxim până la care AM POIM primeşte cereri de finanţare (cca. 150% din alocarea netă la nivel de POIM). Dacă acest nivel este atins înainte de 31.12.2018, apelul va fi suspendat şi reluat ulterior în funcţie de sumele disponibile în urma evaluării, contractării şi/sau a unor realocări (inclusiv rezerva de performanţă).*

*\*\*\*Bugetul limită de supracontractare este indicativ (cca. 120% din alocare). Valoarea sumei supracontractate este indicativă, AM POIM putând decide limitarea sau extinderea acestor sume în funcţie de evoluţia globală la nivelul întregii axe prioritare. Totodată, alocările pe acţiuni pot fi modificate în funcţie de solicitările primite, în corelare cu ţintele indicatorilor de program.*

AM POIM va primi cereri de finanţare cu o valoare eligibilă ce reprezintă aproximativ 150% din valoarea apelului de proiecte (bugetul limită pe apel) şi va putea contracta până la 120% din alocarea brută la nivelul Obiectivului Specific 6.2., într-o anumită marjă, în funcţie de nivelul de supracontractare de la nivelul întregii axe prioritare 6.

### 1.8. Valoarea minimă şi maximă a proiectului, rata de cofinanţare

Pentru proiectele finanţate prin *Obiectivul specific 6.2. Reducerea consumului de energie la nivelul consumatorilor industriali* se asigură finanţarea integrală a cheltuielilor eligibile astfel: 85% Fondul European de Dezvoltare Regională şi 15% buget de stat.

|  |  |
| --- | --- |
| **Valoarea maximă a finanţării acordate pentru costurile totale eligibile** | **100% (85% FEDR + 15% buget de stat)** |
| **Contribuţia eligibilă minimă a beneficiarului** | **0%** |
| **Contribuţia comunitară (FEDR) la finanţarea acordată** | **85%** |
| **Contribuţie publică naţională la finanţarea acordată (buget de stat)** | **15%** |

Valoarea maximă eligibilă a finanţării nerambursabile acordate pentru o **întreprindere unică** (indiferent de tipul acesteia- mică, mijlocie sau mare) nu poate depăși echivalentul în lei a **200.000 euro,** calculat la cursul Inforeuro din luna anterioară depunerii cererii de finanţare.

Valoarea proiectului nu trebuie limitată la 200.000 euro, solicitantul având posibilitatea de a-și asuma o valoarea mai mare prin intermediul costurilor neeligibile.

### 1.9. Ajutor de minimis

Pentru proiectele finanţate prin Axa Prioritară 6 Promovarea energiei curate şi eficienţei energetice în vederea susţinerii unei economii cu emisii scăzute de carbon, *Obiectivul Specific 6.2 Reducerea consumului de energie la consumatorii industriali*, beneficiarii eligibili sunt beneficiari privaţi care se supun regulilor ajutorului de minimis privind intervenţia publică.

Finanţarea proiectelor în cadrul acestui obiectiv specific este de tip nerambursabil şi constă în decontarea, în baza unei *Scheme de ajutor de minimis* aprobată prin Ordinul ministrului fondurilor europene nr. 2.587/2017 privind aprobarea *Schemei de ajutor de minimis privind reducerea consumului de energie la consumatorii industriali*, până la nivelul stabilit prin Contractul de Finanţare, a cheltuielilor eligibile realizate pentru implementarea proiectului.

Acordarea ajutoarelor de minimis în cadrul *Obiectivului Specific 6.2 Reducerea consumului de energie la consumatorii industriali*, se face în baza ***Regulamentului (UE) nr. 1407/2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis (Regulamentul de minimis).***

Pentru a stabili contribuţia proprie şi a determina cuantumul maxim al finanţării nerambursabile pe care îl poate solicita, solicitantul va avea în vedere, la întocmirea bugetului de proiect, condiţiile de eligibilitate a cheltuielilor şi valoarea totală a ajutoarelor de minimis obţinute în ultimele 3 exerciţii financiare. Diferenţa până la valoarea totală a proiectului se acoperă de către solicitant fie din surse proprii, fie din surse atrase, sub o formă care să nu facă obiectul niciunui ajutor public.

Valoarea maximă totală a ajutoarelor de minimis de care beneficiază **solicitantul întreprindere unică** pe o perioadă de 3 ani consecutivi (2 ani fiscali precedenţi şi anul fiscal în curs), cumulată cu valoarea alocării financiare acordate în conformitate cu prevederile prezentului ghid, nu trebuie să depăşească echivalentul în lei a 200.000 euro. Plafonul se aplică asupra cheltuielilor eligibile, aşa cum sunt prezentate în Cererea de finanţare din Anexa 1a şi se exprimă ca grant în numerar. Toate sumele utilizate sunt brute, mai precis înainte de deducerea impozitelor sau a taxelor.

Ajutoarele de minimis pot fi cumulate cu orice ajutor de minimis în limita plafonului stabilit la secţiunea *1.8. Valoarea minimă şi maximă a proiectului, rata de cofinanţare* din ghid. Astfel, dacă între întreprinderile care beneficiază de ajutorul de minimis în cadrul Obiectivului Specific 6.2 există cel puţin una dintre relaţiile menţionate la secţiunea 2.1, lit.j, respectivele structuri vor fi tratate ca o singură «întreprindere unică», iar valoarea ajutorului de minimis acordat tuturor structurilor constituente, cumulat pe o perioadă de 3 ani fiscali (anul curent şi anii anteriori), împreună cu suma solicitată, nu va depăşi suma de 200.000 euro.

În cazul fuziunilor sau al achiziţiilor, atunci când se stabileşte dacă un nou ajutor de minimis acordat unei întreprinderi noi sau întreprinderii care face achiziţia depăşeşte plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziţie rămân legal acordate.

În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

Ajutoarele de minimis acordate în cadrul Obiectivului Specific 6.2 *Reducerea consumului de energie la nivelul consumatorilor industriali* pot fi cumulate cu ajutoare de minimis acordate în conformitate cu alte scheme de minimis, în limita plafonului relevant prevăzut la sectiunea *1.8.Valoarea minimă şi maximă a proiectului, rata de cofinanţare,* din prezentul ghid.

Ajutoarele de minimis acordate în cadrul Obiectivului Specific 6.2 *Reducerea consumului de energie la consumatorii industriali* se cumulează cu alte ajutoare de stat legate de aceleaşi costuri eligibile, fără a se depăşi intensitatea ajutorului de stat stabilită prin Regulamente sau Decizii adoptate de către Comisia Europeană.

Ajutoarele de minimis acordate în conformitate cu prezenta schema pot fi cumulate cu ajutoare de minimis acordate în conformitate cu alte scheme de minimis, în limita plafonului de 200.000 euro prevăzut mai sus.

**Data acordării ajutorului de minimis**

Ajutoarele de minimis se consideră acordate în momentul în care dreptul legal de a beneficia de aceste ajutoare este conferit întreprinderii în temeiul legislației naționale aplicabile, indiferent de data la care ajutoarele de minimis se plătesc întreprinderii respective.

Pentru prezentul Ghid al Solicitantului, data acordării ajutorului este data la care întră în vigoare contractul de finanțare aferent proiectului propus prin cererea de finanțare, adică la data semnării de către ambele părți, indiferent de momentul realizării plăților sau efectuării rambursărilor către bemeficiar.

**Atenție!!**

*Dacă valoarea totală a unui ajutor de minimis ce se intenţionează a fi acordată, cumulată cu valoarea ajutoarelor de minimis/3 ani fiscali, depăşeşte plafonul de minimis specific, respectiv 200.000 euro, solicitantul nu poate beneficia de ajutor de minimis, nici chiar pentru acea fracţiune din ajutor care nu depăşeşte acest plafon.*

**Capitolul 2. Reguli pentru acordarea finanţării**

**Verificarea administrativă și a eligibilității cererilor de finanțare va presupune următoarele aspecte:**

* + se verifică dacă propunerea de proiect a fost depusă în condițiile specificate în prezentul ghid;
  + se are în vedere existența și forma cererii de finanțare și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
  + se verifică îndeplinirea criteriilor din grila de verificare administrativă și a eligibilității cererii de finanțare (anexă la prezentul ghid), respectiv:
  + eligibilitatea solicitantului / structurii instituționale - se va verifica dacă solicitantul îndeplinește criteriile prevăzute în prezentul ghid / apel de proiecte
  + eligibilitatea proiectului - se va verifica dacă proiectul și activitățile sale îndeplinesc criteriile prevăzute în prezentul ghid / apel de proiecte.

### 2.1. Eligibilitatea solicitantului

**Solicitanţii trebuie să îndeplinească următoarele condiţii de natură instituţională, legală şi financiară:**

1. Solicitantul este societate legal constituită în România (conform Legii nr. 31/1990 privind societăţile, cu modificările şi completările ulterioare) şi îşi desfăşoară activitatea în România la momentul depunerii cererii de finanţare.

*Se probează prin:*

* *Actul constitutiv, Statutul şi Certificatul constatator eliberat de Oficiul Registrului Comerţului (emis cu maximum 30 zile înainte de depunerea cererii de finanţare), valabil la data depunerii documentelor însoţitoare ale Cererii de finanţare.*

**Atenţie!**

*Sucursalele, agenţiile, reprezentanţele societăţilor sau alte dezmembrăminte fără personalitate juridică nu sunt eligibile. În cazul proiectelor realizate la nivelul unităților independente (definite conform art. 9 pct.2 din Legea nr. 121/2014), cererea de finanțare va fi depusă de firma fondatoare (societatea cu mai multe sucursale/puncte de lucru).*

1. Solicitantul este societate din industrie (derulează activităţi economice eligibile din sectoare aferente *secţiunii B - Industria extractivă* şi *secţiunii C - Industria prelucrătoare*, definite conform codificării CAEN Rev. 2 – prezentate în Anexa 9);

* *Se probează prin Certificatul constatator eliberat de Oficiul Registrului Comerţului (emis cu maximum 30 zile înainte de depunerea cererii de finanţare), valabil la data depunerii documentelor însoţitoare ale Cererii de finanţare.*

|  |
| --- |
| **Atenţie!**  *Se va lua în considerare codul CAEN al activităţii pentru care solicitantul intenţionează să acceseze fonduri în cadrul Obiectivului Specific 6.2, conform Anexei 9 la ghid privind codurile CAEN eligibile* |

1. Solicitantul este o societate cu consumuri de energie de peste 1.000 tep/an, care este supusă obligaţiilor de raportare impuse de prevederile *Legii 121/2014 privind eficienţa energetică, îndeplinind condiţiile prevăzute la art. 9;*

* *Se probează cu Declaraţia de consum total anual de energie pentru anul anterior depunerii Cererii de finanţare şi chestionarul de analiză energetică, depuse la ANRE (conform Deciziei ANRE nr.1765 din 12.06.2013 privind aprobarea machetelor pentru declaraţia de consum total anual de energie şi pentru chestionarul de analiză energetică a consumatorului de energie).*

1. Solicitantul **nu** se încadrează într-una din situaţiile de mai jos:
2. este în incapacitate de plată, în stare de insolvenţă conform prevederilor Legii nr. 85/2014 privind procedura insolvenţei, cu modificările şi completările ulterioare, după caz;
3. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un administrator judiciar sau activităţile sale comerciale sunt suspendate ori fac obiectul unui aranjament cu creditorii;
4. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, şi bugetului local în conformitate cu prevederile legale în vigoare în România;
5. *Solicitantul/reprezentantul legal al Solicitantului* a suferit condamnări definitive datorate unei conduite prefesionale îndreptată împotriva legii, decizie formulată de o autoritate de judecată ce are forţă de res judicata;
6. *Solicitantul/reprezentantul legal al Solicitantului* a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;
7. face obiectul unui ordin de recuperare neexecutat în urma unei decizii anterioare a Consiliului Concurenţei sau a Comisiei Europene, prin care un ajutor de stat a fost declarat ilegal şi incompatibil cu piaţa internă;

*Se probează prin:*

* *Declaraţia de eligibilitate a solicitantului (Anexa C1.1* *la Cererea de finanţare)*
* *Declaraţia privind conformitatea cu ajutorul de stat (Anexa C1.3 la Cererea de finanţare) pentru lit.d) pct.6;*
* *În cazul selecţiei proiectului, la contractare se va proba îndeplinirea obligaţiilor de la litera d) punctul 3) prin certificatul de atestare fiscală emis de ANAF şi de Direcţia de taxe şi impozite local aflate în termenul de valabilitate,conform formatului specific pentru solicitarea de finanţare prin fonduri europene nerambursabile; de asemenea, la contractare vor fi probate alte obligaţii prin Cazier fiscal al solicitantului şi Cazier judiciar al reprezentantului legal aflate în termenul de valabilitate.*

1. Reprezentantul legal al solicitantului, inclusiv membrii UIP, nu se află în situaţie de conflict de interese, astfel cum este definit de legislaţia naţională

* *Se probează prin Declarațiile de interese conform Anexei C1.6 la Cererea de finanţare.*

1. Solicitantul demonstrează capacitate de management de proiect, prin informații privind Unitatea de Implementare a Proiectului.

* *Probează cu CV-urile membrilor UIP/fișe de post (dacă acestea nu sunt ocupate), secţiunea Resurse Umane implicate din Cererea de Finanțare.*
* *Decizia de înființare a UIP se solicită la contractare.*

1. Solicitantul demonstrează capacitate tehnică pentru susținerea activităților proiectului. În cazul în care beneficiarul implementează el însuși o parte sau toate activitățile proiectului, trebuie să dovedească faptul că deține personal calificat (cel puțin 3 ani experiență în domeniul relevant pentru activitatea pe care o desfășoară)

* *Se probează prin dovedirea experienței angajaților / structurii, în implementarea unor proiecte similare în domeniul relevant: CV-uri, fișe de post și alte informații similare relevante (decizii interne) în corelare cu secțiunea Capacitate solicitant,* *Capacitate tehnică din Cererea de Finanțare).*

1. Solicitantul demonstrează capacitatea financiară pentru implementarea proiectului printr-o cifră de afaceri înregistrată în cel puţin unul din ultimii trei ani fiscali, în valoare minim egală cu valoarea grantului solicitat. Dacă solicitantul nu îndeplineşte criteriul privind cifra de afaceri, trebuie să dovedească accesul la o linie de credit valabilă pe durata de implementare a proiectului care să dovedească capacitate financiară acceptabilă corelată cu planul de activităţi, printr-o scrisoare de intenţie emisă de o instituţie bancară. De asemenea, îsi va asuma acoperirea sumelor aferente cheltuielilor neeligibile.

*Probează cu:*

* *Bilanțul contabil (consolidat* *unde este cazul) auditat/semnat de cenzori dacă acest lucru este solicitat de legislaţia în vigoare,* *depus şi înregistrat la organul fiscal competent, pentru ultimele 3 exerciţii financiare încheiate, anterioare anului de depunere a Cererii de finanţare în corelare cu secțiunea Solicitant din Cererea de finanţare. Întreprinderile cu activitate de mai puţin de 3 ani vor depune aceste documente pentru exerciţiile financiare încheiate. Întreprinderile mari vor depune documentele de mai sus numai pentru ultimul exerciţiu financiar încheiat, în copie*
  + *Declaraţia de angajament a solicitantului (Anexa C1.2* *la Cererea de finanţare) privind asumarea acoperirii sumelor aferente cheltuielilor neeligibile din proiect.*
* *În cazul selecţiei proiectului, la contractare, va prezenta documente prin care îşi asumă contribuţia solicitantului (de ex: Hotărârea AGA/ CA/ Asociatului Unic al Societăţii) privind acoperirea sumelor aferente cheltuielilor neeligibile.*
* *De asemenea, în cazul prezentării scrisorii de intenţie la depunerea Cererii de finanţare (de către solicitanţii care nu pot demonstra criteriul cifrei de afaceri înregistrate în cel puţin unul din ultimii trei ani, în valoare minim egală cu valoarea grantului solicitat), la contractare se va solicita contractul de credit.*

1. Solicitantul a înregistrat profit net sau profit din exploatare în ultimul exercițiu financiar încheiat

* *Probează cu bilanţul contabil depus şi înregistrat la organul fiscal competent, respectiv contul de profit şi pierdere şi datele informative (auditat/semnat de cenzori dacă acest lucru este solicitat de legislaţia în vigoare) / bilanţ consolidat depus şi înregistrat la organul fiscal competent (după caz, traducere legalizată), auditat/semnat de cenzori dacă acest lucru este solicitat de legislaţia în vigoare, însoţit de lista entităţilor incluse în consolidare, inclusiv contul de profit şi pierdere consolidat şi datele informative, pentru ultimul exerciţiu financiar încheiat, anterioare anului de depunere a Cererii de finanţare, în corelare cu sectiunea Solicitant din Cererea de finanţare.*

1. Valoarea ajutoarelor „de minimis” de care a beneficiat întreprinderea unică în ultimii 3 ani fiscali, cumulată cu valoarea asistenţei financiare nerambursabile acordate în conformitate cu prevederile prezentului ghid, nu trebuie să depăşească echivalentul în lei a 200.000 euro la data acordării ajutorului.

* *Se probează prin Declaraţia privind conformitatea cu ajutorul de minimis din Anexa C1.3 la Cererea de finanţare, privind ajutoarele de minimis primite de întreprindere în ultimii trei ani fiscali (fie din surse ale bugetului de stat, fie din surse comunitare);*
* *Solicitantul va completa şi Declaraţia privind tipul întreprinderii (din care să reiasă încadrarea într-o anumită categorie), Anexa C1.4 la Cererea de finantare, în corelare cu secţiunea Solicitant din Cererea de finanţare.*

*Solicitantul va furniza informaţii despre toţi partenerii, în cazul întreprinderilor legate. A se vedea secțiunea Solicitant din Cererea de finanţare.*

|  |
| --- |
| **Atenţie!**  În sensul *Regulamentului de minimis*, întreprinderea unică reprezintă un grup de întreprinderi legate.  Plafonul de minimis (200.000 euro) se aplică întreprinderii unice, adică grupului de întreprinderi legate (din care întreprinderea solicitantă face parte), și nu fiecărei întreprinderi în parte.  Întreprinderea unică este similară noţiunii de întreprindere legată şi include toate întreprinderile între care există cel puţin una dintre relaţiile următoare:   * 1. o întreprindere deţine majoritatea drepturilor de vot ale acţionarilor sau ale asociaţilor celeilalte întreprinderi;   2. o întreprindere are dreptul de a numi sau de a revoca majoritatea membrilor consiliului de administraţie, de conducere ori de supraveghere a celeilalte întreprinderi;   3. o întreprindere are dreptul de a exercita o influenţă dominantă asupra celeilalte întreprinderi, în temeiul unui contract încheiat cu această întreprindere sau al unei clauze din statutul acesteia;   4. o întreprindere este acţionară sau asociată a celeilalte întreprinderi şi deţine singură, în baza unui acord cu alţi acţionari ori asociaţi ai acelei întreprinderi, majoritatea drepturilor de vot ale acţionarilor sau asociaţilor întreprinderii respective.   Întreprinderile care întreţin, cu una sau mai multe întreprinderi, relaţiile la care se face referire mai sus, sunt considerate întreprinderi unice.  Metoda de calcul a datelor unei întreprinderi în cazurile în care aceasta este parteneră şi/sau legată cu o altă întreprindere, prezentată în lege, se va realiza în conformitate cu prevederile *Legii nr. 346/2004 privind stimularea înființării și dezvoltarii întreprinderilor mici și mijlocii* și a Ghidului privind definirea IMM-urilor, elaborat de Comisia Europeană (varianta revizuită în 2015 este disponibilă, limba engleză, la adresa:  [*http://ec.europa.eu/DocsRoom/documents/10109/attachments/1/translations/en/renditions/native*](http://ec.europa.eu/DocsRoom/documents/10109/attachments/1/translations/en/renditions/native)*,* iar varianta în limba română poate fi accesată pe pagina de internet a Ministerului Fondurilor Europene.  Valoarea ajutorului de minimis acordat întreprinderii unice se va raporta la valoarea cumulată a ajutoarelor de minimis primite de întreprinderile între care există aceste relaţii pe o perioadă de 3 ani fiscali consecutivi (ultimii 2 ani fiscali înainte de data depunerii cererii de finanţare şi anul curent depunerii cererii de finanţare). |

1. Solicitantul se angajează să aplice măsurile de îmbunătățire a eficienţei energetice stabilite pe baza informațiilor obținute din sistemul de monitorizare propus prin proiectul pentru care se solicită finanţare prin O*biectivul Specific 6.2. Reducerea consumului de energie la nivelul consumatorilor industriali*, interiorul unui interval de maxim 3 ani pentru beneficiarii încadraţi în categoria IMM, respectiv maxim 5 ani pentru beneficiarii care fac parte din categoria întreprinderilor mari, de la efectuarea plăţii finale în cadrul proiectului.

*Se probează prin:*

* *Declarația de angajament a solicitantului (Anexa C1.2 la Cererea de finanţare)* *şi Studiul de fezabilitate*, *în corelare cu secţiunea Sustenabilitate din Cererea de finanţare.*
* *Declaraţia privind tipul întreprinderii (din care să reiasă încadrarea într-o anumită categorie), Anexa C1.4 la Cererea de finantare, în corelare cu secţiunea Solicitant din Cererea de finanţare.*

1. Solicitantul respectă prevederile *Legii nr. 121/2014 privind eficienţa energetică* de transmitere a declaraţiei de consum total de energie şi a chestionarului de analiză energetică la ANRE, a programului de îmbunătăţire a eficienţei energetice, precum şi numirea unui manager energetic atestat. *Se probează prin:*

* *Nota din partea ANRE de certificare a faptului ca solicitantul şi-a îndeplinit obligaţiile de raportare conform art. 9 din Legea nr. 121/2014* *privind eficienţa energetică.*
* *Declaraţia de consum total de energie şi a chestionarului de analiză energetică depuse la ANRE.*

### 2.2. Eligibilitatea proiectului

Proiectele depuse în cadrul Obiectivului Specific 6.2. trebuie să respecte următoarele condiţii:

1. Proiectul se încadrează în categoriile de acţiuni finanţabile menţionate în POIM, corespunzătoare Axei Prioritare 6, Obiectivul specific 6.2. *Reducerea consumului de energie la nivelul consumatorilor industriali.*

* *A se vedea secţiunile Obiective proiect si Descriere inevstitie din Cererea de finanţare*.

1. Scopul şi obiectivele proiectului sunt în concordanţă cu acţiunea eligibilă din cadrul Obiectivului specific 6.2 şi cu activităţile eligibile enumerate la secţiunea *1.3.2 Activităţi finanţabile în cadrul Obiectivului specific 6.2.*

* *A se vedea secţiunile Obiective proiect si Activitati previzionate din Cererea de finanţare.*

1. Proiectul este localizat în regiunile mai puţin dezvoltate: Vest, Nord-Vest, Nord-Est, Sud-Est, Sud-Muntenia, Sud-Vest Oltenia, Centru.

* *A se vedea secţiunea Localizare proiect din Cererea de finanţare.*

**Atenţie!**

*Proiectele implementate în regiunea de dezvoltare Bucureşti-Ilfov nu sunt eligibile.*

1. Perioada de implementare a proiectului se încadrează în perioada de eligibilitate a cheltuielilor (între 01.01.2014 şi 31.12.2023) şi nu depăşeşte18 luni de la data semnării Contractului de finanţare.

* *A se vedea secţiunea Activităţi previzionate din Cererea de finanţare.*

1. Activitatea economică identificată prin codul CAEN pentru care se solicită finanţarea este eligibilă şi prin proiect nu se sprijină în nici un fel activităţile/sectoarele excluse conform articolului 1, alin.1 din Regulamentul de minimis şi articolul 3, alin. 3 din Regulamentul (UE) nr. 1301/2013 privind Fondul european de dezvoltare regională

*Se probează prin:*

* *Declarația privind conformitatea cu regulile ajutorului de minimis Anexa C1.3* *la Cererea de finanţare*
* *Declaraţia de angajament a solicitantului, Anexa C1.2 la Cererea de finanţare*
* *Certificatul constatator eliberat de Oficiul Registrului Comerţului, în corelare cu secţiunea Solicitant din Cererea de finanţare*

|  |
| --- |
| ***Atenție!***  În cadrul OS 6.2, în conformitate cu prevederile Regulamentului de minimis şi ale Regulamentului (UE) nr. 1301/2013 privind Fondul european de dezvoltare regională, nu se acordă sprijin financiar pentru următoarele:   1. ajutor destinat întreprinderilor care își desfășoară activitatea în sectoarele pescuitului și acvaculturii, astfel cum sunt reglementate de Regulamentul (CE) nr. 104/2000 al Consiliului; 2. ajutor destinat întreprinderilor care își desfășoară activitatea în domeniul producției primare de produse agricole 3. ajutor destinat întreprinderilor care își desfășoară activitatea în sectorul prelucrării şi comercializării produselor agricole, în următoarele cazuri:    * atunci când valoarea ajutorului este stabilită pe baza preţului sau a cantităţii unor astfel de produse achiziţionate de la producători primari sau introduse pe piaţă de întreprinderile respective; sau    * atunci când ajutorul este condiţionat de transferarea lor parţială sau integrală către producătorii primari. 4. ajutor privind dezafectarea sau construirea de centrale nucleare; 5. ajutor destinat activităţilor legate de exportul către ţări terţe sau către alte state membre, respectiv ajutoarelor legate direct de cantităţile exportate, de înfiinţarea şi funcţionarea unei reţele de distribuţie sau de alte cheltuieli curente legate de activitatea de export; 6. ajutor condiţionat de utilizarea preferenţială a produselor naţionale faţă de produsele importate; 7. ajutor pentru achiziţia de vehicule de transport rutier de mărfuri acordate societăţilor care efectuează transport rutier de mărfuri în numele unor terţi sau contra cost; 8. ajutor pentru fabricarea, prelucrarea şi comercializarea tutunului şi a produselor din tutun. 9. investițiile care vizează o reducere a emisiilor de gaze cu efect de seră ale activităților enumerate în anexa I la Directiva 2003/87/CE; 10. facilitarea închiderii minelor de cărbune necompetitive, astfel cum sunt reglementate de Decizia nr. 2010/787 a Consiliului:  * *„producția primară de produse agricole”* înseamnă producţia de produse enumerate în anexa I la Tratatul UE (produse ale solului şi ale creşterii animalelor, fără a se mai efectua o altă operaţiune de modificare a naturii produselor respective). * *„prelucrarea produselor agricole*”înseamnă orice operațiune efectuată asupra unui produs agricol care are drept rezultat un produs care este tot un produs agricol, cu excepția activităților desfășurate în exploatațiile agricole, necesare în vederea pregătirii unui produs de origine animală sau vegetală pentru prima vânzare; * *„comercializarea produselor agricole”*înseamnă deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei alte activități de pregătire a produsului pentru această primă vânzare; o vânzare efectuată de către un producător primar către consumatori finali este considerată comercializare în cazul în care se desfășoară în localuri distincte, rezervate acestei activități.   *În cazul în care o întreprindere își desfășoară activitatea atât în sectoarele excluse menționate la pct. 1, 2 şi 3 cât și în sectoarele care intră în sfera de acordare a finanţării, aceasta poate primi ajutor pentru aceste ultime sectoare sau activități, cu condiția să dovedească fie separarea activităților, fie o distincție între costuri, astfel încât activitățile desfășurate în sectoarele excluse să nu beneficieze de ajutoarele acordate în temeiul Obiectivului specific 6.2 din POIM.* |

1. Nu sunt propuse operațiuni care sunt încheiate în mod fizic sau implementate integral, indiferent dacă toate platile aferente au fost efectuate, iar contribuția publică relevantă a fost plătită beneficiarilor la momentul depunerii cererii de finanțare, în conformitate cu art 65 alin.6, din Regulamentul UE nr. 1303/2013

* *Se probează prin Declaraţia de eligibilitate a solicitantului, Anexa C1.1 la Cererea de finanţare şi secţiunile Activităţi previzionate și Buget din Cererea de finanţare.*

1. Bugetul proiectului respectă indicaţiile privind încadrarea în categoriile de cheltuieli, conform Anexei 5 la prezentul ghid în conformitate cu Cererea de finanţare.

* *Secţiunea Buget - Activități și cheltuieli din Cererea de finanţare*

1. Valoarea finanţării nerambursabile solicitate pentru cheltuieli eligibile nu depăşeşte plafonul de 200.000 euro (echivalent în lei la cursul Inforeuro din luna anterioară depunerii cererii de finanțare)

* *A se vedea secţiunile Buget şi Analiza financiară din Cererea de finanţare.*

1. Proiectul pentru care se solicită finanţare nu a mai beneficiat de finanţare din fonduri publice, în ultimii 5 ani înainte de data depunerii cererii de finanţare, cu excepţia studiilor preliminare (studiul de prefezabilitate, analiza geo-topografică, studiu de fezabilitate, proiect tehnic, detalii de execuţie), dupa caz

* *Se probează prin Declaraţia de eligibilitate a solicitantului, Anexa C1.1 la Cererea de finanţare în corelare cu secţiunea Solicitant la Cererea de finanţare.*

1. Proiectul respectă reglementările naţionale şi comunitare privind eligibilitatea cheltuielilor, promovarea egalităţii de şanse şi politica nediscriminatorie; dezvoltarea durabilă, tehnologia informaţiei; achiziţiile publice; informare şi publicitate; ajutorul de stat precum şi orice alte prevederi legale aplicabile fondurilor europene structurale și de investiții, dupa caz.

Se probează prin:

* *Declarația de eligibilitate a solicitantului din Anexa C1.1 la Cererea de finanţare, corelat cu secțiunea Principii orizontale*
* *Anexa C4.8. Planul de informare și publicitate*

1. Pentru imobilele unde sunt realizate investiţiile, solicitantul deţine dreptul de proprietate/concesiune/ folosinţă pe o perioadă de cel puţin cinci ani de la data previzionată pentru efectuarea plăţii finale în cadrul proiectului şi are dreptul de a realiza lucrările prevăzute prin proiect.

De asemenea, îndeplineşte cumulativ următoarele condiţii**:**

* l1.Nu sunt afectate de limitări legale, convenţionale, judiciare ale dreptului real invocat, incompatibile cu realizarea activităţilor proiectului;
* l2.Nu fac obiectul unor litigii în curs de soluţionare la instanţele judecătoreşti cu privire la situaţia juridică;
* l3.Nu fac obiectul revendicărilor potrivit unor legi speciale în materie sau dreptului comun.
* *Se probează prin Declaraţia de eligibilitate a solicitantului, Anexa C1.1 la Cererea de finanţare şi prin oricare dintre actele admise de lege, acte care atestă dreptul de proprietar, concesionar sau utilizator al solicitantului asupra terenului/ clădirii/ infrastructurii unde sunt amplasate echipamentele de monitorizare, valabile cel puţin încă 3 (pentru IMM)/5 ani de la data previzionată a ultimei plăţi în cadrul proiectului.* *Contractul de concesiune trebuie să se afle în perioada de valabilitate A se corela cu secţiunile Resurse materiale implicate şi Studii de fezabilitate din Cererea de finanţare;*
* *În cazul aprobării proiectului pentru finanţare, la semnarea contractului, solicitantul va prezenta extras de carte funciară care să probeze că terenul/clădirea/ infrastructura pe care sunt amplasate echipamentele de monitorizare îndeplinesc cumulativ condiţiile l1, l2 şi l3 de mai sus.*

**Îndeplinirea condiţiilor de natură instituţională, legală şi financiară se probează cu aplicarea corespunzătoare de către AM POIM a prevederilor Ordonanței de Urgență a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative.”**

### 2.3.Eligibilitatea cheltuielilor

**Baza legală:**

* Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 - 2020
* Regulamentul (UE) nr. 1303/2013 prevede la art. 65, 66, 67, 68, 69 condiţiile generale pe care trebuie să le îndeplinească cheltuielile efectuate de către beneficiari pentru a fi eligibile pentru finanţare din contribuţia din fondurile europene;
* Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006;
* Regulamentul (CE) nr. 1407/2013 privind aplicarea articolelor 107 şi 108 din Tratatul privind Funcţionarea Uniunii Europene ajutoarelor de minimis;
* Hotărârea Guvernului nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020.
* Legislația națională și europeană în vigoare la data semnării contractului de finanțare;
* Instrucțiunile AM/OI, pentru contractele de finanțare semnate după data (publicării) acestora

**Pentru a fi eligibile în vederea finanţării prin POIM, toate cheltuielile trebuie să respecte prevederile reglementărilor de mai sus, să corespundă obiectivelor POIM, să fie indispensabile atingerii obiectivelor proiectului, să fie incluse în Cererea de finanţare aprobată şi defalcate în bugetul cererii de finanţare.**

Pentru a fi rambursată, o cheltuială trebuie să îndeplinească în mod cumulativ, următoarele condiţii cu caracter general, conform nr. HG 399/2015

* 1. să fie angajată de către beneficiar şi plătită de acesta în condiţiile legii între 1 ianuarie 2014 şi 31 decembrie 2023;
  2. să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente contabile pe baza cărora se înregistrează obligaţia de plată şi de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 131 alin. (2) şi (4) din Regulamentul (UE) nr. 1.303/2013;
  3. să fie în conformitate cu prevederile programului;
  4. să fie în conformitate cu contractul/decizia/ordinul de finanţare, încheiat între autoritatea de management sau organismul intermediar şi beneficiar, cu respectarea art. 65 alin. (11), art. 70, art. 71, art. 125 alin. (1) şi art. 140 din Regulamentul (UE) nr. 1.303/2013;
  5. să fie rezonabilă şi necesară realizării operaţiunii;
  6. să respecte prevederile legislaţiei Uniunii Europene şi naţionale aplicabile;
  7. să fie înregistrată în contabilitatea beneficiarului, cu respectarea prevederilor art. 67 din Regulamentul (UE) nr. 1.303/2013.

***În plus, o cheltuială este eligibilă dacă:***

* activitățile proiectului prezent pentru care se rambursează cheltuiala nu au fost finanțate, în ultimii 5 ani înainte de data depunerii cererii de finanțare, din fonduri publice

În cadrul OS 6.2, **nu sunt eligibile** următoarele tipuri de cheltuieli (în conformitate cu prevederile Art. 13, lit. h din HG nr. 399/2015):

* cheltuieli aferente contribuției în natură
* cheltuieli cu amortizarea
* cheltuieli cu achiziția imobilelor deja construite
* cheltuieli de leasing
* cheltuieli cu închirierea, altele decât cele prevăzute la cheltuielile generale de administrație
* cheltuieli cu achiziția de mijloace de transport
* cheltuieli generale de administrație
* dobânda debitoare cu excepţia celor referitoare la granturi acordate sub forma unei subvenţii pentru dobândă sau pentru comisioane de garantare
* alte comisioane aferente creditelor
* achiziţia de echipamente second-hand
* amenzi, penalităţi şi cheltuieli de judecată si arbitraj
* cheltuieli cu costul creditului contractat pentru cofinantarea proiectului
* costurile pentru operarea obiectivelor de investiţii
* cheltuielile efectuate pentru obiective de investiţii executate în regie proprie
* cheltuielile cu activităţi legate de realizarea auditului energetic (solicitat conform Legii nr. 121/2014)**.**

Cheltuielile proiectului vor fi încadrate în categoriile de cheltuieli din Anexa 5.

|  |
| --- |
| **Atenţie!**   * *Sollicitantul îşi asumă obligaţia de a nu primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii contractului; solicitantul va depune o declaraţie care atestă că nu a mai primit sprijin din fonduri publice pentru proiectul propus (vezi Declaraţia de eligibilitate a solicitantului- Anexa 1.1 la Cererea de finanțare).* |

***Prefinanţarea***

**Baza legală:**

* **OUG nr. 40/2015 privind gestionarea financiară a fondurilor europene pentru perioada de programare 2014-2020**

Prefinanţarea se acordă, în conformitate cu prevederile OUG nr. 40/2015 privind gestionarea financiară a fondurilor europene pentru perioada de programare 2014-2020 şi ale HG nr. 93/2016 pentru aprobarea Normelor metodologice de aplicare a prevederilor OUG nr. 40/2015, după cum urmează:

* Beneficiarilor, alţii decât cei prevăzuţi la art. 6 alin. 1 - 4 şi 6 din OUG nr. 40/2015;
* în tranşe, fără ca valoarea totală să depăşească contravaloarea cheltuielilor pentru care se acordă, calculată pentru o perioadă de maxim 3 luni;
* pentru cheltuielile salariale, cheltuielile aferente subvenţiilor, burselor, premiilor, onorariilor aferente activităţilor independente desfăşurate în conformitate cu legislaţia în vigoare şi pentru cheltuielile cu deplasările;
* din fonduri europene, cât şi din cofinanţarea publică asigurată din bugetul de stat corespunzător cotelor stabilite prin contractul de finanţare.

Sumele primite ca prefinanţare, aferente acelor tipuri de cheltuieli care nu pot fi efectuate din contul de prefinanţare, pot fi transferate de către beneficiari în conturi deschise la bănci comerciale, cu condiţia efectuării cheltuielilor respective în termen de maximum 3 zile lucrătoare de la data efectuării transferului.

Beneficiarul care a depus cererea de prefinanţare, are obligaţia depunerii unei cereri de rambursare care să cuprindă toate cheltuielile efectuate pentru care s-a acordat prefinanţarea. Depunerea se face în termen de maxim 10 zile calendaristice de la expirarea perioadei pentru care a fost acordată tranşa de prefinanţare, încălcarea acestei prevederi aflându-se sub sancţiunea rezilierii contractului de finanţare.

În cazul în care beneficiarul nu efectuează viramentul sau sunt identificate neconcordanţe între sumele virate şi sumele rezultate din verificarea documentelor financiare aferente proiectului, autoritatea de management va efectua deducerile necesare din rambursarea aferentă fondurilor europene şi contribuţiei din bugetul de stat, cel târziu la cererea de rambursare finală.

Cu excepţia primei tranşe de prefinanţare, următoarele tranşe de prefinanţare se acordă cu deducerea sumelor necheltuite din tranşa acordată anterior. În situaţia în care autoritatea de management constată erori în raportul de justificare a prefinanţării aferent tranşei/ tranşelor anterioare, aceasta poate sista acordarea următoarelor tranşe de prefinanţare.

Beneficiarii au obligaţia restituirii integrale sau parţiale a prefinanţării acordate în cazul în care aceştia nu justifică prin cereri de rambursare utilizarea corespunzătoare a acesteia, ca urmare a notificării transmise de autoritatea de management. În cazul în care restituirea nu se realizează în termen de 15 zile de la data emiterii notificării, autoritatea de management emite decizie de recuperare a prefinanţării, care va constitui titlu de creanţă şi va fi tratat conform prevederilor OG nr. 66/2011.

În cazul beneficiarilor prevăzuţi la art. 7, alin 1 şi 2 din OUG nr. 40/2015 **privind gestionarea financiară a fondurilor europene pentru perioada de programare 2014-2020**, prefinanţarea care a rămas neutilizată la sfârşitul exerciţiului bugetar se reflectă în excedentul bugetului local/ al instituţiei publice locale după caz şi va fi utilizat în anul următor cu aceeaşi destinaţie.

***Prevederi privind TVA***

**Baza legală:**

* HG nr. 399/2015 privind regulile de eligibilitate a cheltuielilor efectuate în cadrul operațiunilor finanțate prin Fondul european de dezvoltare regională, Fondul social european și Fondul de coeziune 2014-2020

Cheltuiala cu taxa pe valoarea adăugată este eligibilă dacă este nerecuperabilă, potrivit legii, cu respectarea prevederilor art. 69 alin. (3) lit. c) din Regulamentul (UE) nr. 1303/2013.

Pentru proiectele promovate în cadrul OS 6.2., cheltuiala aferentă TVA nu este eligibilă, fiind deductibil din perspectiva activităţii economice derulate de solicitant.

***Implementarea financiară a proiectului***

**Baza legală:**

* **Ordonanța de urgență a guvernului nr. 40/2015 privind gestionarea financiară a fondurilor europene pentru perioada de programare 2014-2020**

Implementarea financiară se face prin mecanismul rambursării cheltuielilor efectuate sau prin cel al decontării cererilor de plată așa cum prevede OUG 40/2015. Obligațiile beneficiarului și ale AM referitor la plăți sunt detaliate în conținutul contractului de finanțare.

* **Mecanismul rambursării cheltuielilor efectuate**

Implică transmiterea de către beneficiari a unor cereri de rambursare în care sunt solicitate la rambursare cheltuieli care au fost efectuate și pentru care sunt atașate dovezi ale efectuării cheltuielilor.

Beneficiarii au obligația de a depune la autoritatea de management cereri de rambursare pentru cheltuielile efectuate care nu au fost incluse în cereri de rambursare aferente unor cereri de plată sau a unor cereri de rambursare aferente unor cereri de prefinanțare, în termen de maxim 3 luni de la efectuarea acestora.

În termen de maximum 20 de zile lucrătoare de la data depunerii de către beneficiar la autoritatea de management (direcțiile teritoriale), a cererii de rambursare întocmite conform contractului de finanțare, autoritatea de management autorizează cheltuielile eligibile cuprinse în cererea de rambursare și efectuează plata sumelor autorizate în termen de 3 zile lucrătoare de la data la care autoritatea de management dispune de resurse în conturile sale. După efectuarea plății, autoritatea de management notifică beneficiarilor plata aferentă cheltuielilor autorizate din cererea de rambursare.

Pentru depunerea de către beneficiar a unor documente adiționale sau clarificări solicitate de autoritatea de management, termenul de 20 de zile lucrătoare poate fi întrerupt fără ca perioadele de întrerupere cumulate să depășească 10 zile lucrătoare.

În cazul aplicării unor reduceri procentuale de către autoritățile de management în conformitate cu art. 6 alin. (3) din OG nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, notificarea beneficiarilor privind plata cheltuielilor aferente autorizate se va realiza în termen de maximum 10 zile lucrătoare de la efectuarea plății.

În cazul ultimei cereri de rambursare depuse de beneficiar în cadrul proiectului, termenul de 20 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plății finale, dar nu mai mult de 90 de zile lucratoare.

Nedepunerea de către beneficiar a documentelor sau clarificărilor solicitate în termenul prevăzut în contractul de finanțare atrage respingerea, parțială sau totală, după caz, a cererii de rambursare.

* **Mecanismul decontării cererilor de plată** se aplică beneficiarilor de proiecte finanțate din fonduri europene, alții decât cei prevăzuți la art. 6 alin. (1) - (4) și (6) din OUG nr. 40/2015 privind gestionarea financiară a fondurilor europene pentru perioada de programare 2014-2020.

După primirea facturilor pentru livrarea bunurilor/ prestarea serviciilor/ execuția lucrărilor recepționate, acceptate la plată, a facturilor de avans în conformitate cu clauzele prevăzute în contractele de achiziții aferente proiectelor implementate, acceptate la plată, beneficiarul depune cererea de plată și documentele justificative aferente acesteia.

Beneficiarii alții decât cei prevăzuți la art. 6 și 7 din OUG nr. 40/2015, au obligația de a achita integral contribuția proprie aferentă cheltuielilor eligibile incluse în documentele anexate cererii de plată.

În termen de maximum 20 de zile lucrătoare de la data depunerii de către beneficiar a cererii de plată cu respectarea prevederilor art. 20, alin. (2) și (4) din OUG nr. 40/2015, autoritatea de management efectuează verificarea cererii de plată. După efectuarea verificărilor Autoritatea de management virează beneficiarului valoarea cheltuielilor rambursabile, în termen de 3 zile lucrătoare de la data la care aceasta dispune de resurse în conturile sale, într-un cont distinct de disponibil deschis pe numele beneficiarilor la unitățile teritoriale ale Trezoreriei Statului. În ziua următoare virării, autoritatea de management transmite beneficiarilor o notificare, întocmită distinct pentru fiecare dintre aceștia.

Pentru depunerea de către beneficiar a unor documente adiționale sau clarificări solicitate de autoritatea de management, termenul de 20 de zile lucrătoare prevăzut la art. 20, alin. (5) poate fi întrerupt fără ca perioadele de întrerupere cumulate să depășească 10 zile lucrătoare.

***Sumele primite de beneficiar în baza cererilor de plată nu pot fi utilizate pentru o altă destinație decât cea pentru care au fost acordate.***

În termen de maximum 30 zile lucrătoare de la data încasării sumelor virate de către Autoritatea de Management conform art. 20, alin. (8) din OUG nr. 40/2015, beneficiarii au obligația de a depune cererea de rambursare aferentă cererii de plată la Autoritatea de management, în care sunt incluse sumele din facturile decontate prin cererea de plată.

Beneficiarii au obligația restituirii integrale sau parțiale a sumelor virate în cazul proiectelor pentru care aceștia nu justifică prin cereri de rambursare utilizarea acestora.

Nerespectarea prevederilor alin. (8) de către beneficiari constituie încălcarea contractului de finanțare, autoritatea de management putând decide rezilierea acestuia.

# Capitolul 3. completarea Cererii de Finanţare

Pentru a propune un proiect în vederea finanţării, solicitantul trebuie să completeze o **Cerere de finanţare.** Elaborarea Cererii de Finanțare se va face conform modelului din Anexa nr. 1. Aceasta se va transmite prin sistemul informatic MySMIS 2014, împreună cu toate anexele solicitate sau dacă acesta nu este funcțional vor fi depuse pe hârtie la AM POIM.

### 3.1. Completarea fişei de proiect

În vederea sprijinirii solicitanților în definirea și dezvoltarea proiectelor, aceștia pot să transmită în avans o Fișă de proiect (Anexa 1b) ce cuprinde informații succinte atât despre beneficiar, cât și despre acțiunile și rezultatele proiectului propus.

Fişa de proiect se va depune într-un exemplar (fie prin poştă cu confirmare de primire, fie înregistrată la registratură) la sediul Ministerului Fondurilor Europene. Depunerea fişei se va face continuu şi **nu reprezintă o etapă obligatorie** care să influențeze procesul de evaluare și selecție.

Fişele de proiect vor fi evaluate, urmărindu-se încadrarea în categoria beneficiarilor în tipul de solicitanţi eligibili, modul în care rezultatele proiectului conduc la atingerea obiectivelor programului, precum şi sustenabilitatea activităţilor propuse.

**Atenţie!**

Depunerea fişei de proiect **este opţională şi nu are caracter eliminatoriu sau prohibitiv**, depunerea unei cereri de finanţare nefiind condiţionată de acceptabilitatea şi nivelul de calitate a datelor prezentate în fişa de proiect.

Fisele de proiect se pot depune oricand dupa publicarea versiunii aprobate a Ghidului solicitantului pe pagina de internet a Ministerului Fondurilor Europene.

Rolul fişei de proiect este acela de a sprijin solicitantul în decizia de a investi în pregătirea unei cereri de finanţare complete precum şi pentru înţelegerea cerinţelor din ghidul solicitantului şi elaborarea unui proiect matur, care să întrunească condiţiile minime pentru obţinerea finanţării.

Proiectele pentru care nu au fost depuse fişe de proiect, vor fi evaluate direct în etapa de depunere a cererii de finanţare.

Rezultatele evaluării fişelor de proiect vor fi comunicate beneficiarului în scris, vor conţine recomandări pentru completarea cererii de finanţare (dacă este cazul) şi publicate pe site-ul Ministerului Fondurilor Europene.

Cererile de finanţare propriu-zise vor fi depuse fie direct de către solicitant, fie în urma analizei fişei de proiect.

### 3.2. Înregistrarea solicitantului în sistem

Înainte de demararea completării conţinutului cererii de finanţare, solicitanţii au obligaţia înregistrării în sistem, conform indicaţiilor furnizate pe site-ul [www.fonduri-ue.ro](http://www.fonduri-ue.ro).

Odată cu înregistrarea solicitantului, este necesară completarea tuturor câmpurilor disponibile, întrucât informaţiile din această secţiune sunt esenţiale pentru evaluarea eligibilităţii solicitantului sau pentru evaluarea tehnico-economică.

Astfel, la secţiunea solicitant se vor regăsi următoarele informaţii:

* Date de identificare (denumire, tip – se va selecta dintr-un nomenclator, caracterul de IMM, cod fiscal, cod CAEN principal, nr. de înegistrare şi registrul unde este înregistrată entitatea, data înfiinţării, înregistrare în scop de TVA, entitate de drept public sau nu)
* Reprezentant legal (funcţie, nume, prenume, data naşterii, CNP, date de contact)
* Sediul social
* Date financiare:
  + conturi bancare
  + exerciţii financiare (moneda, dată începere, dată de încheiere, număr mediu de salariaţi, cifră de afaceri, active totale, venituri totale, capital social subscris, capital social propriu, profit net, profit în exploatare, venituri cercetare, cheltuieli cercetare)

*Notă: completarea acestor informaţii este necesară pentru a stabili eligibilitate solicitantului; este necesară citirea cu atenţie a ghidului solicitantului pentru cerinţe legate de exerciţiile fnanciare (pentru anumite apeluri este suficientă completarea informaţiei pentru un singur execiţiu finanicar, pentru altele sunt necesare trei exerciţii financiare).*

* Finanţări:
  + Asistenţă acordată anterior, unde se completează cu informaţii privind proiectele derulate anterior de către solicitant, încheiate sau aflate în derulare
  + Asistenţă solicitată, unde se completează cu informaţii privind proiectele depuse pentru obţinerea de finanţare pe alte programe

*Notă: informaţiile nu trebuie să se limiteze la programele / proiectele finanţate din fonduri europene structurale şi de investiţii, ci la toate tipurile de finanţări*

* Descrierea grupului:

*Notă: această informaţie este necesară pentru a verifica întreprinderile legate şi caracterul acestora în funcţie de acţionariat (a se vedea ghidul ”Noua definiţie a IMM-urilor - Ghidul utilizatorului şi model de declaraţie”). Chiar dacă în cadrul unui anumit obiectiv specific informaţia nu este relevantă, este posibil ca solicitantul să solicite finanţări pe alte domenii / programe operaţionale unde această informaţie este esenţială pentru stabilirea eligibilităţii*

### 3.3. Modalitatea de completare a Cererii de finanţare

Elaborarea Cererii de finanţare se va face conform modelului din Anexa nr.1. Câmpurile Cererii de finanţare şi cele privind modelul de buget corespund câmpurilor din MySMIS. Modelele din prezentul Ghid au rolul de a facilita cerinţele de completare a cererii de finanţare din MySMIS.

***Înainte de completarea formularului, vă rugăm să citiţi cu atenţie instrucţiunile cuprinse în acest capitol.***

**În vederea completării Cererii de finanţare trebuie avută în vedere anexarea tuturor documentelor menţionate în Anexa 2 la prezentul ghid.**

|  |
| --- |
| ***Important!***  Solicitantul are obligaţia să verifice ataşarea tuturor anexelor obligatorii la cererea de finanţare în format electronic. În cazul în care se constată, la nivelul evaluării relevanţei, maturităţii şi sustenabilităţii, existenţa unor activităţi pentru care solicitantul nu a ataşat anexele obligatorii specifice, proiectul poate fi respins pentru nerespectarea condiţiilor din prezentul ghid.  De asemenea, anexele care sunt incomplete, ilizibile sau care nu sunt semnate pot conduce la respingerea cererii de finanţare. Pentru a se asigura că formularul cererii de finanţare respectă criteriile de admisibilitate şi este însoţit de toate anexele cerute, solicitantul este rugat să completeze Fişa de control a Cererii de finanţare. |

### 3.3.1 Obiectivele şi rezultatele proiectului

Obiectivul general al proiectului va fi stabilit în directă corelare cu *Obiectivul Specific 6.2. Reducerea consumului de energie la consumatorii industriali* şi cu acţiunea de finanţare, conform secţiunii 1.3.1., în conformitate cu indicaţiile din Anexa 1a. Fiecărui obiectiv îi va fi atribuit un rezultat.

Rezultatele vor fi corelate cu rezultatele aşteptate la Obiectivul Specific 6.2, respectiv *Capacitate întărită a producătorilor industriali de a identifica şi implementa măsuri de eficienţă energetică prin introducerea de sisteme de monitorizare, în vederea reducerii consumului de energie şi evitarea emisiilor de gaze cu efect de seră la nivelul societăţilor sprijinite.*

Toate obiectivele specifice vor fi asociate cu rezultate concrete şi vor fi cunatificate în indicatori.

### 3.3.2. Context şi justificare

Descrierea proiectului (se completează la secţiunea Context şi Justificare) va indica un minim de informaţii cu privire la următoarele aspecte:

* + Contextul în care este propus proiectul precum și complementaritatea cu alte proiecte finanțate din fonduri europene sau alte surse;
  + Situația actuală a sistemului de monitorizare: scurtă descriere, puncte slabe, activități de monitorizare/management energetic care nu pot fi realizate de actualul sistem;
  + Informaţii privind sistemul de monitorizare implementat prin proiect și contribuții așteptate la îmbunătățirea managementului energetic al întreprinderii.

Cerinţele suplimentare sunt prezentate în secţiunea relevantă din Anexa 1a.

În secţiunea **Justificare vor fi enumerate problemele care necesită implementarea proiectului**. Problemele identificate în această secţiunea vor fi corelate cu activităţile şi rezultatele proiectului prezentate la secţiunea ***Descrierea investiţiei.***

***Totodată, se va evidenția corelarea cu Programul de imbunătățire a eficienței energetice, depus la ANRE în anul anterior depunerii cererii de finanțare.***

### 3.3.3 Sustenabilitate

Se va preciza modul în care proiectul se va autosusţine financiar după încetarea finanţării solicitate prin Cererea de finanţare, capacitatea de a asigura operarea şi întreţinerea investiţiei după finalizare (entităţi responsabile, fonduri, activităţi, orizont de timp). Se va descrie, de asemenea, modul în care vor fi folosite rezultatele proiectului, interacţiunea acestora cu alte activităţi realizate de către solicitant.

De asemenea, se vor descrie măsurile suplimentare care vor fi implementate pentru eficientizarea consumului de energie în vederea atingerii obiectivului propus prin proiect.

### 3.3.4 Relevanţă

În cadrul acestei secţiuni se vor completa informaţii legate de relevanţa proiectului în raport cu următoarele aspecte:

* + Contribuţia la **Planul Naţional de Acţiune în Domeniul Eficienţei Energetice III (PNAEE III) şi** la implementarea ariei prioritare din **Strategia UE pentru regiunea Dunării** (**SUERD**);
  + Strategia Naţională a României privind Schimbările Climatice 2013 - 2020
  + Corelările cu legislaţia naţională în domeniu şi Directiva 2012/27/UE privind eficienţa energetică.

La secţiunea relevanţă, pentru strategiile selectate se va face o scurtă descriere a modului în care proiectul propus contribuie sau este relevant pentru strategiile selectate.

### 3.3.5 Riscuri

În cadrul acestui capitol vor fi identificate riscurile care pot să împieteze asupra implementării proiectului în calendarul propus, cum ar fi de exemplu: întârzieri în procedura de achiziție publică etc. și vor fi identificați factorii responsabili cu urmărirea și evitarea producerii lor. De asemenea, vor fi identificate riscurile care pot să apară în perioada de operare a proiectului.

Pentru riscurile identificate vor fi propuse măsuri de reducere a producerii lor.

### 3.3.6 Complementaritate

Informaţiile care vor fi evaluate în capitolul complementaritate permit Autorităţii de Management atât evaluarea capacităţii solicitantului de a implementa proiecte, cât şi verificarea posibilei duble finanţări.

Pentru această secţiune, solicitantul nu va completa informaţii suplimentare. Acestea vor fi preluate din sistem, aşa cum au fost introduse de către acesta la momentul înregistrării.

Întrucât proiectele sunt punctate suplimentar pentru asigurarea complementarităţii cu proiecte implementate de alţi beneficiari, proiectele pentru care se aplică acest principiu vor fi prezentate într-o anexă.

### 3.3.7 Aplicarea principiilor orizontale

**Respectarea cadrului legal este obligatorie pentru orice solicitant sau beneficiar de finanţare din fondurile UE.** **Cerinţele minime privind integrarea principiilor orizontale în cadrul proiectelor se referă la facilitarea tuturor condiţiilor care să conducă la respectarea legislaţiei în domeniu.**

În cadrul proiectului se va face o descriere a *modului în care proiectul respectă legislaţia (acte normative, politici publice) în domeniul* ***egalităţii de şanse şi dezvoltării durabile.*** *În acest sens se vor urmări recomandările cuprinse în Ghidul privind integrarea principiilor orizontale în cadrul proiectelor finanţate din Fondurile Europene Structurale şi de Investiţii 2014-2020, publicat pe site-ul Ministerului Fondurilor Europene.*

***Egalitatea de şanse:***

Egalitatea de şanse şi de tratament are la bază participarea deplină şi efectivă a fiecărei persoane la viaţa economică şi socială, fără deosebire pe criterii de sex, origine rasială sau etnică, religie sau convingeri, dizabilităţi, vârstă sau orientare sexuală.

Pentru a promova egalitatea de gen, nediscriminarea, precum şi asigurarea accesibilităţii, principiul egalităţii de şanse şi de tratament trebuie încorporat ca parte integrantă a diverselor stadii din ciclul de viaţă al unui proiect: definire şi planificare, implementare, monitorizare şi evaluare.

Proiectul trebuie să descrie acţiunile specifice de promovare a egalităţii de şanse şi prevenire a discriminării de gen, pe criterii de origine rasială sau etnică, religie sau credinţă, dizabilitate, vârstă sau orientare sexuală luând în considerare nevoile diferitelor grupuri-ţintă expuse riscului acestor tipuri de discriminare şi, mai ales, cerinţele pentru asigurarea accesibilităţii pentru persoanele cu dizabilităţi.

Secţiunea aferentă din Cerera de finanţare va detalia modul în care legislaţia aplicabilă va fi respectată în selecţia membrilor UIP şi a experţilor implicaţi în implementarea proiectului, precum şi ulterior în activitatea întreprinderii.

Pentru proiectele care au componente de infrastructură se va detalia modul în care legislaţia privind asigurarea accesului persoanelor cu dizabilităţi se aplică şi va fi respectată în realizarea investiţiei.

***Dezvoltarea durabilă:***

Proiectul va promova dezvoltarea durabilă, în primul rând, prin finanţare unor activităţi orientate direct spre susţinerea acesteia, urmărind în principal protecţia mediului, utilizarea eficientă a resurselor, atenuarea şi adaptarea la schimbările climatice, biodiversitatea, rezistenţa în faţa dezastrelor, prevenirea şi gestionarea riscurilor.

Secţiunea aferentă dezvoltării durabile va detalia aspectele legate de impactul pozitiv al implementării de echipamente de monitorizare a consumului de energie asupra celorlalte aspecte de mediu.

### 3.3.8 Specializare inteligentă

Mediu şi schimbările climatice reprezintă domenii de specializare inteligentă pentru ciclul strategic 2014 - 2020, identificate pe baza potenţialului lor ştiinţific şi comercial, în urma unui amplu proces de consultare în cadrul Strategia Naţională de Cercetare, Dezvoltare şi Inovare 2014-2020. POIM încurajează utilizarea tehnologiilor de ultimă generaţie, rezultate în urma unor procese inovative şi de cercetare. Prin urmare, la secţiunea Specializare inteligentă se vor completa detalii privind modul în care proiectul promovează astfel de abordări inoative, după caz.

În completarea cererii de finanţare, solicitantul va selecta unul dintre domeniile aferente specializării inteligente, doar dacă în proiect utilizează metode inovative sau care sunt rezultatul unor proiecte de cercetare anterioare.

### 3.3.9. Descrierea investiţiei

Descrierea proiectului va indica un minim de informaţii cu privire la următoarele aspecte:

* Componentele și activitățile investiției, și modul în care adresează problemele identificate;
* Date generale privind investiția propusă;
* Se vor descrie principalele componente ale proiectului, corelat cu probleme identificate.și propuse spre rezolvare în proiect și cu cauzele acestora, detaliate pe activități și corelate cu bugetul proiectului.
* Se va descrie stadiul obţinerii aprobărilor, autorizaţiilor, avizelor prevăzute de legislaţia în vigoare şi necesare pentru implementarea proiectului.

Cerinţe specifice suplimentare sunt prezentate în secţiunea relevantă din Anexa 1a.

### 3.3.10 Studiu de fezabilitate simplificat

Studiul de fezabilitate va fi elaborat conform modelului de studiu simplificat, conform Anexei 8 la prezentul ghid.

Rolul studiului de fezabilitate este acela de a justifica investiția în contextul dezvoltării globale a întreprinderii.

Se va avea în vedere impactul proiectului asupra procesului industrial pe care este aplicat sistemul de monitorizare.

### 3.3.11 Analiza financiară

Analiza financiară aferenta proiectelor care vor fi finanţate în cadrul Obiectivului specific 6.2 se va realiza conform modelului din Anexa 8 la Ghidul solicitantului.Vor fi justificate detaliat toate elementele de cost şi ipotezele din analiza financiară.

Analiza Financiară trebuie să fie elaborată în conformitate cu principiile din Ghidul general al Comisiei Europene privind Analiza Cost Beneficiu (2014-2020):

* Manualul CE privind ACB (“Guide to Cost-benefit Analysis of Investment Projects - Economic appraisal tool for Cohesion Policy 2014-2020”) (<http://ec.europa.eu/regional_policy/sources/docgener/studies/pdf/cba_guide.pdf>).

### 3.3.12. Managementul de proiect

La nivelul tuturor proiectelor se va nominaliza un responsabil de proiect, care are rolul de manager de proiect.

În cazul în care se consideră necesar, se poate desemna o persoană de contact, care să asigure schimbul permanent de informaţii cu Autoritatea de Management. Persoana de contact poate să fie aceeaşi persoană cu managerul de proiect / responsabilul de proiect. Este obligatoriu ca managerul de proeict trebuie sa fie angajat al solicitantului.

În vederea implementării proiectelor beneficiarul trebuie să facă dovada existenţei unităţii de implementare a proiectului (UIP). Din UIP trebuie să facă parte cel puţin managerul de proiect, un expert financiar, un expert pe achiziţii şi experţi tehnici.

**Managementul de proiect** poate fi realizat cu personal propriu sau mixt (personal propriu şi externalizare). Personalul propriu al solicitantului implicat în managementul proiectului se va constitui în UIP, prin decizie a managerului solicitantului.

Unitatea de implementare a proiectului va fi, prin urmare:

* Constituită din personalul propriu numit în componenţa UIP-ului, ce trebuie să îndeplinească funcţiile necesare implementării proiectului (management de proiect, financiar, achiziţii);
* Sprijinită, după caz (dacă solicitantul consideră necesar), prin expertiză externă furnizată prin contracte de prestare servicii prin care sunt realizate activităţile aferente managementului proiectului.
* Activitatea de management a proiectului include şi expertiza tehnică necesară unei implementări la un nivel de calitate adecvat.

### 3.3.13. Elaborarea bugetului şi categoriile de cheltuieli

Bugetul proiectului va fi defalcat pe ani şi pe activităţi, conform formatului din cererea de finanţare.

Bugetarea activităţilor va ţine cont de următoarele:

* Cheltuielile cu activităţile de informare şi publicitate ale proiectului nu vor depăşi 2% din valoarea eligibilă a proiectului;
* Cheltuielile cu managementul proiectului nu vor depăşi 5% din valoarea grantului;
* Cheltuielile neeligibile menţionate la secţiunea 2.3 nu vor fi luate în calcul la elaborarea bugetului.

În defalcarea bugetului pe ani se va ţine cont de eventualele proceduri de achiziţie şi de durata acestora. Planificarea propusă se va transforma ulterior în calendar al cererilor de rambursare / cererilor de plată ce vor fi anexe la contractul de finanţare.

În cazul în care solicitantul optează pentru cofinanțarea cheltuielilor eligibile peste pragul de 200.000 euro, suma suplimentară acoperită de solicitant va intra în calculul valorii eligibile totale a proiectului, iar valoarea cofinanțării publice se va diminua sub 100%. În această situație, în procesul de rambursare a cheltuielilor efectuate, beneficiarul va primi sumele calculate procentual ca fiind rata de cofinanțae publică, dar nu mai mult de 200.000 euro.

***3.3.14 Evaluarea Impactului asupra Mediului (EIM)***

Evaluarea Impactului asupra Mediului trebuie să fie în conformitate cu prevederile legislației din domeniu. Autorităţile competente pentru protecţia mediului (ACPM) stabilesc dacă proiectele sunt de tipul celor prevăzute la Anexa I sau Anexa II a Directivei privind EIM. Acestea determină şi necesitatea demarării procedurii de evaluare adecvată, modul de consultare a publicului sau modul în care Raportul privind impactul asupra mediului şi rezultatele consultării publicului vor fi luate în considerare în emiterea deciziei de mediu de către autorităţile responsabile.

Autorităţile competente pentru protecţia mediului (ACPM) vor asigura totodata consultarea publicului interesat pe parcursul dezbaterii publice.

1. *pentru Cererea de finanţare*

* Calendarul privind derularea procedurii EIM elaborat de către autoritatea competentă pentru protecţia mediului;
* Rezumatul fără caracter tehnic (dacă procedura EIM se finalizează cu Acord de Mediu);
* Raportul EIA;
* Actul de reglementare emis de către autoritatea competentă pentru protecţia mediului (Decizie de încadrare/Acord de mediu)/Aviz Natura 2000 (unde va fi cazul);
* Declaraţia pentru siturile Natura 2000/Studiu de evaluare adecvată (după caz);

1. *pentru Volumul EIM*

* Copii ale documentelor mentionate în calendarul aferent procedurii EIM (inclusiv toate anunturile), cum ar fi:
* Notificarea privind solicitarea Acordului de Mediu;
* Anunţurile privind solicitarea Acordului de Mediu;
* Decizia evaluării iniţiale;
* Decizia Etapei de încadrare;
* Anunturile privind Decizia de încadrare a proiectului (după caz);
* Transmiterea “îndrumarului” privind definirea domeniului evaluării, după caz;
* Anunţurile publice privind dezbaterea publică, după caz;
* Lista cu observaţiile publicului şi soluţionarea problemelor semnalate (anexa nr. 15 din OM 135/2010), după caz;
* Anunţurile publice privind decizia de emitere a Acordului de Mediu, după caz;;
* Acordul de Mediu, după caz.
* Certificatul de urbanism
* Avizul de gospodarire ape (va fi emis la nivel de studiu de fezabilitate)

Raportul de Impact asupra Mediului va lua în considerare indicatorii de mediu propuşi prin Raportul de Mediu elaborat la nivelul POIM şi incluşi în declaraţia de mediu a POIM, în vederea monitorizării anuale a acestora.

**Autoritatile competente decid totodată dacă proiectul propus face obiectul procedurii de EIM.**

|  |
| --- |
| **Atenţie !**  *Depunerea cererii de finanţare nu reprezintă un angajament privind finanţarea din fonduri europene, toate riscurile generate de neaprobarea finanţării vor fi exclusiv în sarcina solicitantului.* |

# Capitolul 4. procesul de evaluare şi selecţie

**4.1 Descriere generală**

Procesul de evaluare și selecție a proiectelor se va desfășura la nivelul direcțiilor de specialitate din cadrul Ministerului Fondurilor Europene. Pentru implementarea proiectului se va încheia un contract de finanțare între Autoritatea de Management și beneficiarul proiectului.

### 4.1.1 Verificarea administrativă şi a eligibilităţii cererilor de finanţare

În cadrul acestei etape se vor verifica următoarele:

* Respectarea formatului standard al cererii de finanţare şi includerea tuturor anexelor obligatorii;
* Modalitatea de completare a cererii de finanţare;
* Data limită de transmitere a cererii de finanţare (în raportul cu data acceptării fişei de proiect).

Pentru verificarea conformităţii administrative şi de eligibilitate a cererii de finanţare se utilizează un sistem de evaluare de tip DA/NU.

În cazul în care informaţiile oferite sunt neclare sau incomplete, cererea de finanţare va fi respinsă.

Verificarea eligibilităţii se realizează numai pentru Cererile de finanţare conforme din punct de vedere administrativ, urmărindu-se îndeplinirea condiţiilor de eligibilitate. Dacă proiectul nu îndeplineşte toate criteriile stabilite este respins.

Verificarea eligibilităţii presupune respectarea regulilor privind eligibilitatea solicitanţilor şi a proiectelor, verificarea fiind realizată conform criteriilor definite în acest ghid.

În cazul respingerii proiectului, solicitantul va fi informat asupra motivelor respingerii.

|  |
| --- |
| **Atenţie!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

**Numai cererile de finanţare eligibile (care îndeplinesc toate criteriile din Grila de verificare a admisibilităţii şi eligibilităţii) sunt admise în următoarea etapă a procesului de evaluare, respectiv evaluarea tehnică şi financiară a proiectului, numai dacă proiectul nu este exclus, în conformitate cu prevederile din prezentul Ghid.**

La finalizarea procesului de verificare administrativă şi a eligibilităţii, solicitantul va fi informat în scris privind îndeplinirea sau neîndeplinirea criteriilor de conformitate administrativă şi de eligibilitate.

### 4.1.2 Evaluarea cererilor de finanţare

Evaluarea proiectelor se face după trei criterii majore:

* Criteriul 1-Relevanţa şi oportunitatea proiectului – maxim 40 puncte;
* Criteriul 2- Maturitatea şi calitatea pregătirii proiectului – maxim 40 puncte;
* Criteriul 3- Sustenabilitatea proiectului – maxim 20 puncte.

Fiecare criteriu este împărţit în subcriterii punctate corespunzător. Punctajul pe fiecare criteriu în parte se calculează prin însumarea punctajelor acordate tuturor subcriteriilor care îl compun. Punctajul total acordat proiectului reprezintă suma punctajelor acordate celor 3 criterii, respectiv între 0 – 100.

Punctajul minim pentru fiecare criteriu este după cum urmează:

* Relevanţa și oportunitatea proiectului - 20 puncte;
* Maturitatea și calitatea pregătirii proiectului – 28 puncte;
* Sustenabilitatea proiectului – 12 puncte.

Obţinerea punctajului minim pentru fiecare criteriu nu asigură promovarea spre finanţare. Pragul de calitate pe care fiecare proiect trebuie să îl întrunească pentru acordarea finanțării nerambursabile este minim **70 de puncte**, cu obținerea peste minim la fiecare criteriu în parte.

Astfel, dacă proiectul obține punctajul minim alocat fiecărui criteriu respectiv un total de **maxim 60 de puncte**, acesta va fi propus pentru respingere, iar solicitantul va fi informat.

Evaluarea proiectului va permite aprecierea contribuţiei proiectului la îndeplinirea obiectivelor POIM, la implementarea legislaţiei relevante cu privire la eficienţa energetică în România. Se va urmări ca propunerea de proiect să fie clară, coerentă, realistă şi fezabilă cu privire la operaţiunile propuse, termenele de realizare, eficienţa investiţiilor. Se va evalua coerenţa între problemele identificate, obiectivele proiectului, activităţile propuse şi rezultatele estimate. Toate activităţile propuse în proiect trebuie să fie clar descrise şi cuantificate. Se va evalua dacă resursele folosite pentru implementarea proiectului sunt suficiente. Planificarea activităţilor trebuie să fie realistă. Bugetul proiectului, defalcat pe categorii de cheltuieli trebuie să fie transparent şi coerent.

Evaluarea se va face conform Grilei de verificare şi evaluare a cererilor de finanţare din Anexa 3 la prezentul ghid.

|  |
| --- |
| **Atenţie!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Rezultatul evaluării se concretizează în 2 liste de proiecte, care vor fi actualizate permanent pe pagina de internet a AM POIM, în funcţie de ritmul de depunere a proiectelor:

* proiecte propuse pentru finanţare;
* proiecte propuse pentru respingere.

Notificarea solicitantului cu privire la rezultatul evaluării proiectelor depuse se va face în scris de către AM, într-un termen estimat de 3 luni de la data depunerii proiectelor.

Selecţia proiectelor se va face în limita fondurilor disponibile pentru această cerere de proiecte, cu condiţia obţinerii punctajului minim în etapa de evaluare tehnică şi financiară, în ordinea în care au fost depuse cererile de finanţare.

Pentru fiecare proiect selectat în vederea finanţării se va întocmi o notă de aprobare a finanţării. Pentru fiecare proiect respins, solicitantul va fi înştiinţat în scris asupra motivelor respingerii.

***4.1.3 Reguli specifice de selecţie***

Pentru susţinerea obiectivelor Strategiei Dunării se va acorda punctaj suplimentar acelor proiecte localizate în cele 12 judeţe riverane Dunării (Caraş-Severin, Mehedinţi, Dolj, Olt, Teleorman, Giurgiu, Călăraşi, Ialomiţa, Brăila, Galaţi, Tulcea, Constanţa). Astfel pentru aceste proiecte se va acorda suplimentar 2 puncte în cadrul criteriului de relevanţă. Relevenţa contribuţiei la SUERD se va descrie în secţiunea relevantă din cererea de finanţare, inclusiv prin descrierea corelării cu axa prioritară şi pilonul relevant din strategie.

**4.2 Depunerea și soluționarea contestațiilor**

În situaţia în care solicitanţii sunt nemulţumiţi de respingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat. Contestaţiile se depun în termen de 10 zile lucrătoare de la comunicarea rezultatului la sediul Ministerului Fondurilor Europene. Soluţionarea contestaţiilor se va face în termen de maxim 30 de zile calendaristice.

Pentru a putea fi luate în considerare, contestaţiile trebuie să respecte următoarele cerinţe:

* Identificarea contestatarului, prin: denumirea solicitantului; adresa; funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanţare (codul SMIS) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către AM POIM a rezultatului procesului de evaluare şi selecţie;
* Semnătura reprezentantului legal;
* Data formulării contestaţiei;
* (după caz) Ştampila.

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunţat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul AM POIM. Contestatarul este notificat în scris asupra deciziei comisiei.

**Capitolul 5. contractarea proiectelor**

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

După finalizarea procesului de evaluare, pentru proiectele care au îndeplinit punctajul minim, AM POIM redactează nota de aprobare a proiectului şi contractul de finanţare şi transmite solicitantului cele două exemplare ale contractului, în vederea semnării de către reprezentantul legal.

Solicitantul va încărca în MySMIS documentele solicitate în Fi şa de control din ***Anexa 2b,*** în funcţie de disponibilitatea sistemului electronic. Proiectul poate fi respins în cadrul acestei etape şi se va transmite solicitantului o scrisoare de respingere, în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului (respectiv Fişa de cntrol din ***Anexa 2b)*** sau nu se mai află în perioada de valabilitate;
* se constată modificarea formei iniţiale a contractului transmis de către AM POIM şi/sau nerespectarea termenului limită de returnare a celor două exemplare de contract semnate şi ştampilate.

În cazul proiectelor respinse, AM POIM va comunica solicitantului motivele respingerii cererii de finanţare, existând posibilitatea ca solicitantul să retransmită propunerea de proiect revizuită.

Solicitantul se obligă ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul.

Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi vor fi transmise cele două exemplare ale CF în vederea semnării de către acesta. Transmiterea către solicitant se va face cu asigurarea unui mijloc de probă a primirii contractului.

Contactul de finanţare va fi semnat de către reprezentanţii AM POIM şi reprezentantul legal al solicitantului, contractul de finanţare intrând în vigoare la data semnării ultimei părţi semnatare.

Solicitantul are obligaţia de a semna şi ştampila, după caz, contractul pe fiecare pagină şi pe fiecare exemplar şi de a returna în termenul solicitat de AM POIM (5 zile de la data primirii documentului) cele două exemplare însoţite, eventual, de orice alt document solicitat prin contract. În cazul în care solicitantul nu respectă termenul de semnare a CF şi returnare la AM POIM, AM POIM îşi rezervă dreptul de a respinge finanţarea CF.

După semnarea de către solicitant, CF va fi semnat de către reprezentantul legal al AM POIM. Data încheierii CF este data ultimei semnături. Un exemplar original se returnează beneficiarului.

Beneficiarul trebuie să păstreze şi să pună la dispoziţia organismelor abilitate, după finalizarea perioadei de implementare a proiectului, inventarul asupra activelor dobândite prin finanţarea din instrumente structurale, pe o perioadă de 5 ani de la data închiderii oficiale a POIM.

|  |
| --- |
| **Atenţie!**  Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi.  Pentru asigurarea finanţării cheltuielilor necesare implementării proiectului din instrumente structurale, beneficiarul poate constitui garanţii în favoarea unei instituţii de credit, sub forma gajării sau ipotecării asupra activelor fixe care fac obiectul finanţării prin proiect în condiţiile legii şi cu respectarea prevederilor contractului în cauză, în conformitate cu prevederile HG nr. 606/2010 privind stabilirea unor masuri de accelerare a implementarii instrumentelor structurale şi cu respectarea obligaţiilor menţionate în respectivul act normative. |

# **Anexe**

#### Anexa 1a. Cererea de finanțare

#### Anexa 1b. Formatul Fișei de Proiect (opţional)

#### Anexa 2. Fișă de control

#### Anexa 3. Grila de verificare administrativă și evaluare a cererilor de finanțare

#### Anexa 4. Modele de declarații și formulare anexe la cererea de finanțare (de eligibilitate, angajament, conflict de interese, declarație privind eligibilitatea TVA aferente cheltuielilor, declaraţia privind conformitatea cu regulile ajutorul de minimis, declaraţie privind tipul întreprinderii)

#### Anexa 5. Categorii de cheltuieli indicative pentru proiectele finanțate în cadrul OS 6.2

#### Anexa 6. Model orientativ al contractului de finanțare

#### Anexa 7. Indicatori de mediu

#### Anexa 8. Indicații elaborare studiu de fezabilitate

#### Anexa 9. Sectoare eligibile-coduri CAEN